Kremský, Peter, poslanec NR SR (2023-02-16):
Ďakujem, pán predsedajúci. Chcem ešte zareagovať v rozprave, lebo určite na mňa chcú reagovať aj kolegovia, aby som im dal tú možnosť. No chcem zareagovať na kolegu Mariána Viskupiča. Marián, no naozaj mňa veľmi prekvapuje, že si dovolíš takéto hrubé zavádzanie, a vkladáš mi do úst veci, ktoré som nikdy nepovedal. Ak si pustíš znova to, čo som povedal, tak som spomínal ceny elektrických vozidiel. To, že najlacnejšie elektrické vozidlo je tá tebou spomínaná dácia, ktorú ja nijak neznižujem ani nedehonestujem, len som povedal to, že je to auto úplne bez výbavy. A ďalšie... (Rečník si odkašlal.) Prepáčte. A ďalšie autá, ktoré sa tam objavujú, sú nad 25, nad 30-tisíc elektrické. Čiže ja naozaj nijak neznižujem to, aké je dácia auto, a netvrdím, že by to štát nemal kupovať ani nič také. Ja si myslím, že je úplne v poriadku, ak to štátne organizácie kúpia, ak im to vyhovuje, len hovorím, že je tam veľmi malý výber v tejto cenovej kategórií. V podstate okrem tohto auta žiadny. Čiže ja si myslím, že je veľmi neseriózne, a od teba by som to skutočne nečakal, že my vkladáš do úst veci, ktoré som nikdy nepovedal, a zavádzaš ľudí, že ja niečo také tvrdím. Ja také nič netvrdím a myslím si, že toto je úbohé, ak takýmto spôsobom postupuješ, ako je tu bežné, teda od kolegov tuto na tejto strane. (Rečník ukázal ľavou rukou na časť pléna.) Ja myslím si, že to, že ste sa takto nakazili od nich tým prechodom do opozície, je veľmi smutné, a myslím si, že aj voliči vám to dávajú veľmi jasne cítiť. A pravdepodobne toto je váš posledný, vaše posledné mesiace v Národnej rade, čiže užite si to a myslím si, že veľmi rýchlo to skončí, takže treba si to užiť naplno. K tým ďalším veciam, no, samozrejme, zase si sem dotiahol to, že za všetkým je Matovič. To už je pre vás typické. Neviem, ako to s týmto súvisí. Pravdepodobne nijak. Každý poslanec má právo podať do Národnej rady zákon, aký, aký chce a o akom je presvedčený. Bude k tomu debata, bude k tomu rozprava a myslím si, že tam k tomu môžete reagovať, ale spájať to s kadejakými úplne nesúvisiacimi vecami, myslím si, že je úbohé. A čo je najhoršie zavádzanie, je to, že toto nejak je rozpočtovo nebezpečné alebo niečo podobné. Ty sám dobre vieš, že každá štátna organizácia, každá organizácia verejnej správy má v rozpočte vyčlenené prostriedky aj na nákup áut. A to, či ich minie na dve autá, alebo na tri autá, to nemení to, či bude v rozpočte väčší alebo menší deficit. Čiže toto je tak hrubé zavádzanie, že ty rozprávaš o tom, jak keby tá organizácia sa mohla rozhodnúť, či si kúpi auto za 20 000, alebo za 50 000, a koľko sa ich rozhodne kúpiť a za akú cenu, tak toľko jej štát preplatí. Veď to je nezmysel. To je tak donebavolajúca hlúposť, že to naozaj ako aj môže veriť tomu len človek, ktorý asi nemá základné vzdelanie. Veď v tom rozpočte je daný limit na nákup tých áut. Nielen limit ceny, ale aj limit celkového objemu. A to proste tá organizácia nemôže prekročiť. Čiže tieto nezmysly, čo si tu rozprával o tom, ako to rozpočtovo je nebezpečné, tak proste to je úplne na vode postavené. A ako mne je veľmi ľúto, že takéto tvoje vystúpenia, ktoré tu máš asi ku každému zákonu, len nahrávajú tuto kolegom (rečník ukázal ľavou rukou na časť pléna), ktorí potom na to reagujú a rozprávajú o tom, jak vláda robí hrozné veci a jaké je to strašne zlé a jakí sú to babráci a diletanti, jak rozkrádajú štátny majetok a štátne peniaze a neni im, nestačí im obyčajná dácia. Ako to, to, proste to sú prihrávky a smeče, ktoré si tu dávate, a mne je veľmi ľúto, že strana ako SaS, ktorú ja som, ktorej ja som kedysi veľmi fandil, a som ju uznával ako stranu rozumných ľudí, tak sa z nej stala strana, strana demagógov a ľudí, ktorí s extrémistami si tu nahrávajú a, a proste sa dopĺňajú a navzájom na seba reagujú a veľmi sa navzájom potrebujú. Z toho naozaj mi je veľmi smutno, že pri takomto smiešnom zákone rozpútaš takúto nezmyselnú debatu postavenú na zavádzajúcich argumentoch a proste celé tu strávime hodinu, už hodinu aj desať, proste vyvracaním nezmyslov. To mi je, Marián, naozaj veľmi ľúto, to som od teba skutočne nečakal.